Дэсщ Мараш адыгэхэр
Тыркум щыIэ Мараш къалэм щызэхэт Адыгэ Хасэм и щIалэгъуалэ къудамэм Адыгэ тхыбзэм и махуэр игъэлъэпIащ. Абы къекIуэлIа нэхъыжьхэми нэхъыщIэхэми къыхагъэщащ хамэ къэралым щыхэхэс адыгэхэм бзэр зэраIэщIэхужыр, хабзэми пэIэщIэ зэрыхуэхъур.
Псом хуэмыдэу бзэр зыщыгъупщэжыр къыдэкIуэтей щIэблэращ. Абы ипкъ иткIэ, нэхъ цIыкIухэм ящыщу адыгэбзэр зыгъэшэрыуэ закъуэтIакъуэ щрихьэлIэм и деж хуабжьу ягъэщIагъуэ.
А махуэми апхуэдэт, илъэсих-блы зи ныбжь цIыкIухэр усэ къыщеджэм деж Iэгуауэшхуэхэр хуаIэтырт.
Зэхуэсым къыщыпсэлъахэм нэхъыбэу къыхагъэщащ анэдэлъхубзэм и мыхьэнэр зэрыиныр, ар зыIурымылъыж лъэпкъыр зэрыкIуэдыжынур, бзэр ящIэжу унагъуэм исхэм зэпымыууэ къагъэсэбэпын зэрыхуейр.
ЗэIущIэм хэта щIалэгъуалэм упщIэ зыбжанэкIэ захуэдгъэзащ Iуэхум зэреплъыр къэтщIэну.
ЛIэужь Эмин: Нобэ ди бзэм и махуэр щыдгъэлъапIэ гуфIэгъуэшхуэщ. Ауэ, абы емылъытауэ, дигу къеуи щыIэщ — ар ди бзэр, хабзэр ныбжьыщIэхэм зэрамыщIэжырщ. Абы ипкъ иткIэ, дэ хуабжьу догугъу ди къуэш, шыпхъу нэхъыщIэхэм анэдэлъхубзэр яIурылъхьэным, хабзэм щIэпIыкIыным. ГуащIэшхуэ ехьэлIэн хуейщ а Iуэхум.
ЩIалэгъуалэм нэхъ ди жагъуэ хъухэм ящыщщ ди хъыджэбзхэр нэгъуэщI лъэпкъ щыщхэм зэрыдэкIуэр, ди щIалэхэм хамэ пщащэ къызэрашэр. Бзэм нэхъ пэIэщIэ дыхъуху, апхуэдэхэр нэхъыбэ хъуну къысщохъу. Аращи, а гугъуехьхэм я хэкIыпIэр щIалэгъуалэр нэхъыбэрэ дызэхуэсынырщ, ди лъэпкъыбзэкIэ дызэпсэлъэнырщ, ди хабзэхэм дытетыжу дыпсэунырщ.
Къущхьэ Хьэмид: Япэ игъэщыпхъэр бзэращи, ар зыщыдмыгъэгъупщэну иужь дитынущ. Сэ къызэрыслъытэмкIэ, бзэр пщIэныр нэхъапэщ, хабзэр абы къихьыну аращ. Си ныбжьэгъум къызэрыхигъэщащи, ди хъыджэбзхэр нэгъуэщI лъэпкъ щыщхэм зэрыдэкIуэр ди жагъуэ мэхъу. Ар къэмыхъун щхьэ-кIэ, псори делэжьын хуейщ адыгэбзэр зэрытхъумэным.
Дау Дюндар: Мараш къалэ адыгэ куэд дэс хъуащ. Мараш къепха Анзорей, Джылахъстэней жылагъуэхэм щыщ куэдыр иужьрей илъэсхэм мыбы къэIэпхъуащ, лэжьыгъэ жаIэми, нэгъуэщI Iуэху яIэми. Абы папщIэ щIалэгъуалэм къалэн нэхъыбэ къыттехуэу къысщохъу. Зытхъумэжын, ди бзэр, ди хабзэр тIэщIэмыхужын папщIэ.
Нысэ Семих: Ди унагъуэхэм адыгэбзэр щыIун хуейщ. Сэ сыкъапщтэу щытмэ, си адэ-анэр адыгэщ. Дызэрызэпсалъэри адыгэбзэщ. Зи анэр тырку щIалэгъуалэм бзэр ящIэххэнукъым. АдыгэбзэкIэ дыпсалъэу щытмэ, ди гур хъума, ди Iуэхухэри, ди джэгухэри нэхъ дахэж хъунущ.
ЗэIущIэм иужькIи цIыхухэр куэдрэ зэхэтащ, я нэгу щIэкIахэмкIэ зэдэгуашэу. Ахэр егъэгузавэ, анэдэлъхубзэкIэ псэлъэну хуейми, ар къыщагъэсэбэпын утыку зэрамыгъуэтым.
Емуз Баязыт.
Тырку Республикэ
